ꞌKia̱ nga ni̱chjin‑la̱ ꞌnchán,
jngo ꞌsí bitjo ya̱ na̱xi̱ndá Jerusalén nga jngo nó síkjehe‑isa ꞌkia̱ nga isindayá‑ni i̱ngo̱.
Jesús ya̱á tíjna ya̱ i̱ngo̱ ítjòn,
ko̱ ya̱á tsáꞌbangi ya̱ a̱ngi tjo̱ba̱ ra ꞌmì Salomón.
Jñà xi̱ta̱ judío tsincha jngo tjindi‑la̱ nga kitsò‑la̱:
―¿Skanda kjiá jcha̱ kjòn‑ji̱n yá kjòn‑ni ra ji̱?
Ko̱ꞌtìn kjòn‑náji̱n,
¿a ji̱‑ní ra Cristo [ra xá Nainá isìkasén‑ni]?
Jesús kitsó‑la̱:
―Ijyeé ko̱ꞌsín kíxian‑no,
tanga mì kì makjiín‑no.
Jñá‑ní kjoa̱ ra ꞌsiaa̱n koni ꞌsín nga tsatéxoma‑na jè Na̱ꞌìn‑na̱,
jñá‑ní ra nda síkixi̱ya kjoa̱;
tanga ra jiòn mì kì makjiín‑no,
ta nga̱tjì‑la̱ mì tsa ndí forrè‑na̱ ma jiòn.
Jñà ra ndí forrè tsa̱ꞌa̱n,
ꞌnchréjta‑na,
ko̱ ꞌa̱n bexkon‑ná ko̱ ya̱á fìtji̱ngi‑na.
ꞌA̱án tsja‑la̱ kjo̱binachon ra mì kì feheꞌta ni̱ ta kjiá‑nioo̱;
ko̱ ni̱kjiá jchi̱ja ni̱ ta mé ni̱chjin‑nioo̱;
ko̱ ti̱ꞌkoa̱á ni̱yá ra ma kjoa̱áꞌan‑na.
Jè Na̱ꞌìn‑na̱ ra isìnga̱tsja‑na,
jè tíjna ítjòn‑la̱ ta yá‑isa‑nioo̱,
ko̱ ni̱yá ra ma kjoa̱áꞌan‑ya a̱ya tsja Na̱ꞌìn‑na̱.
Jè Na̱ꞌìn‑na̱ ko̱ ra ꞌa̱n jngoó ma‑naji̱n.
Jñà xi̱ta̱ judío iskábé na̱jo̱ nga mejèn‑la̱ ko̱sèn‑la̱ Jesús.
Tanga Jesús kitsó‑la̱:
―Taxki̱ kjokjìn tjín‑ni kjoa̱ ra nda tjín ra tíꞌsiaa̱n ya̱ ngixkòn jiòn ra a̱ꞌta ꞌtse̱ Na̱ꞌìn‑na̱ nchrabá‑ni.
¿Ñáa̱‑ni kjoa̱ ra nga̱tjì‑la̱ nga ko̱ꞌsín na̱jo̱ mejèn binè‑nájiòn?
Kiìchja̱á jñà xi̱ta̱ judío,
kitsò:
―Mì tsa ki na̱jo̱ kínè‑laji̱n nga nda tjín kjoa̱ ra ꞌnì.
Ta ki‑ní nga jñà ꞌén ra nakjí,
jè Nainá tjinakjoájno‑la̱.
Ji̱,
kì taxki̱ xi̱ta̱‑ní,
ko̱ mé‑ni Nainá tjiꞌmi‑la̱ ijo‑li.
Jesús kitsó‑la̱:
―Jè xa̱jo̱n‑la̱ Nainá ra chitáꞌyá jiòn,
ꞌkoa̱á ꞌsín tíchja̱ ñánda̱ nga tsò Nainá:
“ꞌA̱n,
ꞌkoa̱á ꞌsín xiaa̱n,
nainá‑nájiòn.”
Koni ꞌsín tíchja̱ jè xa̱jo̱n ra tjíꞌta ꞌén‑la̱ Nainá,
mì kì ko̱ma ki̱náchrjengieé;
nga̱ ki,
ya̱á tíchja̱ nga jè Na̱ꞌín‑ná,
nainá kitsò‑la̱ jñà xi̱ta̱ ra itjábé‑la̱ ꞌén‑la̱.
Tsa ꞌkoa̱á ꞌsín tsiꞌkìn‑la̱ xi̱ta̱ kìi̱,
¿mé‑ni bixó‑najiòn nga Nainá tíchjàjno‑la̱ ꞌkia̱ nga xiaa̱n nga Iꞌndí‑la̱ Nainá‑ná ra ꞌa̱n,
nga ꞌa̱án kitsjà xá‑na̱ jè Na̱ꞌìn‑na̱ nga isìkasén‑na i̱ i̱sàꞌnde?
Kì tà chjàn makjiín‑no ra a̱ꞌta tsa̱ꞌa̱n,
tsa mì kì ko̱ꞌsín tíꞌsiaa̱n koni ꞌsín ꞌsín jè Na̱ꞌìn‑na̱.
Tanga tsa ꞌkoa̱á ꞌsín tíꞌsiaa̱n,
katakjiín‑no a̱ꞌta ꞌtse̱ kjoa̱ ra ꞌsiaa̱n,
ni̱ꞌsín mì kì makjiín‑no ra a̱ꞌta tsa̱ꞌa̱n,
mé‑ni nga katamachi̱ya‑no ko̱ ti̱ꞌkoa̱á katakjiín‑no nga jè Na̱ꞌìn‑na̱ ko̱ ra ꞌa̱n ta jngoó ma‑naji̱n.
Jñà xi̱ta̱ judío mején‑la̱ nga itsabáꞌñó india‑ni Jesús,
tanga i̱ꞌkoa̱á ra itjangátsja,
a̱kjòn kijì Jesús.
Ya̱á kijì india‑ni ya̱ ra ijngoa ndáje̱ Jordán,
ya̱ ñánda̱ tsatíndá ítjòn xi̱ta̱ jè Juan,
ko̱ ya̱á tsikijna.
ꞌÑó kjìn xi̱ta̱ ijchòtji̱ngi‑la̱.
Jñà xi̱ta̱ kìi̱ kitsó‑ní:
―Kixi̱í kjoa̱,
jè Juan,
ni̱jngo kjo̱xkón ra nda tjióo̱n kiꞌsìn,
tanga ngaꞌtsì ꞌén ra ko̱ꞌsín kiìchja̱ a̱ꞌta ꞌtse̱ xi̱ta̱ ra kìi̱,
ꞌén kixi̱‑ní koni ꞌsín kitsò.
Ko̱ taxki̱ kjín xi̱ta̱ kjokjiín‑la̱ ra a̱ꞌta ꞌtse̱,
ya̱ i̱ꞌnde ra̱kìi̱.